Meer as helfte van Comrades-inskrywings al opgeraapDuisende atlete het reeds vir volgende jaar se Comrades-marathon ingeskryf. (Foto: Facebook) Uit die 20 000 inskrywings wat vir volgende jaar se wêreldbekende maar moordende Comrades-marathon beskikbaar gestel is, is meer as die helfte reeds binne die eerste week opgeraap. Die 96ste Comrades-marathon – ŉ af-wedloop – vind op 11 Junie plaas. Die duisende deelnemers spring dan om 05:30 in Pietermaritzburg weg en eindig 12 ure later in Durban. Weens padwerk in die gebied, sal die roete vanjaar sowat 90 km lank wees. Inskrywings vir die Comrades het Dinsdag geopen en Suid-Afrikaanse atlete, en duisende ander van oor die vasteland en die res van die wêreld, het gretig ingeskryf om hul plek in die grootste, oudste en bekendste ultramarathon te verseker. Rowyn James, wedloopdirekteur van die Comrades-marathonvereniging, sê inskrywings staan reeds op byna 11 000. “Ons het vanjaar ook ŉ nuwe aanlyn inskrywingstelsel ingestel waarvolgens ŉ atleet die inskrywingsgeld in twee paaiemente kan betaal indien hulle verkies.” James sê dit beteken die helfte van die geld kan met aanvanklike inskrywing betaal word en die balans teen 28 Februarie volgende jaar. Inskrywings sluit op 9 Desember om 16:30, of vroeër sodra die inskrywingsperk van 20 000 bereik word. Inskrywingsgeld is dieselfde as vir vanjaar se marathon en diegene wat al meer as 25 Comrades-medaljes verower het, hoef glad nie inskrywingsgeld te betaal nie. Internasionale deelnemers en deelnemers uit die res van Afrika wat nie aan vanjaar se wedloop deelgeneem het nie, hoef nie inskrywingsgeld te betaal nie en die 2023-marathon sal ook die laaste jaar wees wat inskrywings wat vantevore oorgehou is, gebruik kan word.